**SYNG TRU!**
**Salmeboka i konfirmasjonstiden**

Undervisningsopplegg ([www.norsksalmebok.no](http://www.norsksalmebok.no) /syngtru)
*Av Inger Marie Lillevik*

**TITTEL: «MIN SALME»**
**TEMA (i konfirmasjonstida): Livs og trushistorie.**

**KVA VIL VI MED OPPLEGGET?**Med undervisningsopplegget «Min salme» ynskjer vi å vise at salmar kan spele ei viktig rolle i eit menneske sitt liv, også i vår tid, og gi konfirmantane hjelp til å finne salmar som gjer at dei kan uttrykke og kjenne att sider ved trua og livet.

**TYPE SAMVÆR (antal deltakarar/stad)**Opplegget kan nyttast på 1-2 undervisningssamlingar. Første del av opplegget kan også leggast til ei kveldssamling på leir eller liknande.

**INNHALD / BAKGRUNNSSTOFF**

Mange menneske har sterke opplevingar eller kjensler knytt til salmar. Det kan vere ein salme som har vore viktig i vanskelege tider, ord og formuleringar som sett livet inn i ein større samanheng, vendepunkt i livet der ein salme har fått spele ei viktig rolle osv. Ved å gi konfirmantane eit møte med denne dimensjonen kan ein få fram at salmar også i vår tid kan spele ei viktig rolle i eit menneske sitt liv, og at salmar er noko det er verdt å «samle på».

 **ARBEIDSMÅTAR**

**Del 1**

1. Inviter ein «gjest» i frå kyrkjelyden til ei av konfirmantsamlingane. Gjesten skal presentere «min salme». Mange menneske har sterke kjensler og opplevingar knytt til salmar. Gå på leit etter eit av desse menneska i kyrkjelyden. Det treng ikkje å være den mest «spektakulære» historia, men like gjerne det som er nært og ekte. Det er viktig at det vert gjort eit godt førearbeid, slik at dei som er ansvarlege for konfirmantsamlinga veit kva for ein salme som skal presenterast, kjenner til gjestens historie og har jobba saman med gjesten for å finne ut korleis dette skal presenterast. Det er ikkje sikkert at konfirmantane kjenner salmen frå før, så ein må og tenkje over korleis den kan presenterast for dei på best måte. Når gjesten fortel sin historie og deler sine tankar omkring «Min salme», må teksten vere tilgjengeleg for konfirmantane.
2. Om det passar slik, kan konfirmantane stille spørsmål til gjesten eller kome med sine tankar om det dei har høyrt etter at «Min salme» er presentert.

**Del 2**

1. Dersom ein ynskjer å arbeide vidare med «Min salme» kan ein deretter utfordra konfirmantane til å velje ut sin salme. Det vil være ein fordel at denne samlinga kjem eit stykke ut i konfirmantåret, slik at konfirmantane har fått høve til å verte kjent med ein del salmar. Kanskje kan ein på førehand plukke ut 3-5 av dei salmane som vert ofte brukt i løpet av konfirmantåret, og så la konfirmantane velje ein av desse. Nokon vil kanskje ha nytte av punkta nedanfor når dei skal velje sin salme.

Noko å sjå etter:

* Ord og setningar eg forstår og kjenner meg att i.
* Ord som seier meg noko om kven Gud er.
* Ein melodi eg likar
* Ein salme som har betydd noko spesielt for meg i konfirmantåret eller tidligare i livet.
1. Når alle har funne sin salme, kan konfirmantane få dele med kvarandre kva for ein salme dei har valt, og gjerne kvifor.
2. Til slutt kan konfirmantane få med seg «Min salme» heim. Dette kan gjerast på forskjellige måtar, som til dømes:
	1. Eit ferdiglaga kort med teksten på.
	2. Dersom konfirmantgruppa ikkje er så stor, og ein har utstyr til det, kan ein be dei om å ta eit illustrasjonsbilete som kan passe til salmen, og så sette saman tekst og bilete til eit kort eller ein plakat.